b'\n_START_ARTICLE_\nNaddesetnik (Slovenska vojska)\n_START_PARAGRAPH_\nNaddesetnik je mo\xc5\xa1tveni voja\xc5\xa1ki \xc4\x8din v uporabi v Slovenski vojski (SV). Naddesetnik je tako nadrejen desetniku in podrejen vodniku._NEWLINE_V skladu s Natovim standardom STANAG 2116 \xc4\x8din spada v razred OR-4. Tipi\xc4\x8dna dol\xc5\xbenost je vojak specialist.\n_START_SECTION_\nOznaka\n_START_PARAGRAPH_\nOznaka \xc4\x8dina je sestavljena iz ene velike, peterokotne rde\xc4\x8de plo\xc5\xa1\xc4\x8dice, na kateri se nahaja zlati lipov list, nanjo pa sta pritrjeni rde\xc4\x8di plo\xc5\xa1\xc4\x8dici v obliki \xc4\x8drke V.\n_START_SECTION_\nZakonodaja\n_START_PARAGRAPH_\nNaddesetnike imenuje minister za obrambo Republike Slovenije na predlog na\xc4\x8delnika General\xc5\xa1taba Slovenske vojske._NEWLINE_Desetnik je lahko povi\xc5\xa1an v naddesetnika:_NEWLINE_\xe2\x80\x93 pripadnik rezervne sestave, ki je razporejen na dol\xc5\xbenost, za katero se zahteva \xc4\x8din naddesetnika in je to dol\xc5\xbenost uspe\xc5\xa1no opravljal najmanj leto dni ter je opravil tudi predpisano usposabljanje in ima predpisano stopnjo izobrazbe,_NEWLINE_\xe2\x80\x93 med izobra\xc5\xbeevanjem in usposabljanjem na \xc5\xa1oli za pod\xc4\x8dastnike in \xc5\xa1oli za \xc4\x8dastnike, \xc5\xa1oli za pod\xc4\x8dastnike vojnih enot ter \xc5\xa1oli za \xc4\x8dastnike vojnih enot v skladu s programom \xc5\xa1ole,_NEWLINE_\xe2\x80\x93 pripadnik stalne sestave, ki je razporejen na dol\xc5\xbenost, za katero se zahteva \xc4\x8din naddesetnika in je to dol\xc5\xbenost uspe\xc5\xa1no opravljal najmanj eno leto ter je ocenjen s slu\xc5\xbebeno oceno \xe2\x80\x9codli\xc4\x8den\xe2\x80\x9d oziroma najmanj dve leti, \xc4\x8de je ocenjen najmanj s slu\xc5\xbebeno oceno \xe2\x80\x9cdober\xe2\x80\x9d ter je kon\xc4\x8dal predpisano usposabljanje.'